SNCตั้งบริษัทร่วมทุนSSMเจาะตลาดอาเซียน
‘SNC’ จับมือพาร์ทเนอร์ญี่ปุ่น  ปั้นบริษัทร่วมทุน ‘SSM’ หวังบุกตลาดยานยนต์อาเซียน คาดเดินเครื่องการผลิตต้นปี 2555
30 ต.ค. 2565

‘SNC’ จับมือพาร์ทเนอร์ญี่ปุ่น  ปั้นบริษัทร่วมทุน ‘SSM’ หวังบุกตลาดยานยนต์อาเซียน คาดเดินเครื่องการผลิตต้นปี 2555 
นายสมชัย   ไทยสงวนวรกุล  ประธานเจ้าหน้าที่บริหาร บริษัท  เอส เอ็น ซี ฟอร์เมอร์  จำกัด  (มหาชน) หรือ SNC เปิดเผยว่า ที่ประชุมคณะกรรมการบริษัท (บอร์ด) มีมติอนุมัติบริษัทร่วมทุนกับ SUGIMOTO METALMANUFACTURING Co., LTD และ นาย MASAYASU MASUDA ในชื่อ บริษัท เอสเอสเอ็ม ออโตเมชั่น จำกัด หรือ SSM มีทุนจดทะเบียนจำนวน 100 ล้านบาท โดยบริษัทดังกล่าวจะดำเนินธุรกิจผลิตชิ้นส่วนยานพาหนะและเครื่องใช้ไฟฟ้าประเภทโลหะแผ่น
สำหรับบริษัท SSM ดังกล่าว SNC เป็นผู้ถือหุ้นสูงสุด 49% ขณะที่ SUGIMOTO ถือหุ้น 46% และ นาย MASAYASU  MASUDA ถือในสัดส่วน 5% โดยการร่วมทุนครั้งนี้ บริษัทฯ ใช้ระยะเวลาในการเจรจากับพันธมิตรดังกล่าว ประมาณ 6 เดือน ซึ่ง SUGIMOTO เป็นผู้ผลิตชิ้นส่วนยานยนต์ในประเทศญี่ปุ่นมานานกว่า 87 ปี มีลูกค้ารายใหญ่ คือ ซูซูกิ และต้องการขยายฐานลูกค้าในต่างประเทศ โดย SUGIMOTO มีจุดแข็งที่เทคโนโลยีการผลิตที่ทันสมัยและระบบการผลิตมีมาตราฐานสูงใช้ในการผลิตแบบอัตโนมัติ ซึ่งใช้หุ่นยนต์ในการผลิตเป็นหลัก จะมีผลทำให้กระบวนการผลิตมีประสิทธิภาพเที่ยงตรงแน่นอน และช่วยควบคุมต้นทุนทางด้านการผลิตได้อย่างยิ่ง 
ขณะที่ นาย MASAYASU MASUDA เป็นผู้บริหารบริษัท มิตซูบิชิ อิเล็คทริค มาก่อนโดยมีความชำนาญการด้านตลาดเป็นอย่างดีประสบการณ์กว่า 14 ปี ส่วน SNC มีจุดแข็งเรื่องการจัดการและต้องการเปิดฐานลูกค้ากลุ่มยานยนต์ 
ขณะที่เป้าหมายอยู่ที่ตลาดภูมิภาคอาเซียน และภูมิภาคใกล้เคียง โดยพาะการรวมกันของประชาคมอาเซียนในปี 2556 ที่มีประชากรรวมกันกว่า 560 ล้านคน เชื่อว่าจะทำให้ตลาดเติบโตอย่างมากในระยะยาว อย่างไรก็ตามบริษัท SSM จะเริ่มเดินเครื่องการผลิตในต้นปี 2555 โดยในปีแรกตั้งเป้ายอดขายไว้จำนวน 300 ล้านบาท 
สำหรับผลประกอบการ SNC ในไตรมาส 3/2554 บริษัทมีรายได้รวม 1,434 ล้านบาท กำไรสุทธิ 111 ล้าน ส่วนผลประกอบการงวด 9 เดือนบริษัทมีรายได้รวม 7,254 ล้านบาท กำไรสุทธิ 497 ล้านบาท